Initiativ fra Kongeriget Sverige med henblik på vedtagelse af Rådets afgørelse RIA om fremsendelse af udtagne prøver af ulovlig narkotika

(2001/C 10/02)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 30 og 31 samt artikel 34, stk. 2, litra c),

under henvisning til initiativ fra Kongeriget Sverige(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Narkotikabekæmpelsen vil kunne gøres mere effektiv, hvis der indføres mulighed for lovligt at fremsende udtagne prøver af beslaglagt ulovlig narkotika mellem medlemsstaternes myndigheder med henblik på forebyggelse, afsløring, efterforskning og forfølgning af strafbare handlinger.

(2) Narkotikabekæmpelse er et område, der er af fælles interesse for de retshåndhævende og retslige myndigheder i medlemsstaterne.

(3) Der findes for øjeblikket ingen retligt bindende regler for lovlig fremsendelse af udtagne prøver af beslaglagt ulovlig narkotika mellem medlemsstaternes myndigheder. Der bør derfor indføres en ordning på EU-plan, som muliggør lovlig fremsendelse af sådanne udtagne prøver.

(4) En sådan ordning bør gælde for alle former for fremsendelse af prøver af ulovlig narkotika mellem medlemsstaterne. Fremsendelsen bør ske i medfør af en aftale mellem den fremsendende medlemsstat og den modtagende medlemsstat, idet andre medlemsstater, hvis område måtte blive berørt, bør informeres.

(5) Aftalen mellem de berørte medlemsstater bør indgås mellem de centrale kontaktpunkter på grundlag af en standardprøvefremsendelsesformular. Når denne formular er behørigt udfyldt, bør fremsendelsen anses for lovlig.

(6) Fremsendelsen bør finde sted under tilstrækkelig sikre forhold, så de fremsendte prøver ikke på nogen måde kan misbruges -

TRUFFET FØLGENDE AFGØRELSE:

Artikel 1

Indførelse af en ordning for fremsendelse af udtagne prøver

1. Ved denne afgørelse indføres der en ordning for lovlig fremsendelse mellem medlemsstaterne af udtagne prøver af ulovlig narkotika.

2. Fremsendelse af udtagne prøver af ulovlig narkotika (i det følgende benævnt "prøver") anses for lovlig i alle medlemsstater, når fremsendelsen sker i overensstemmelse med denne afgørelse.

Artikel 2

Definitioner

I denne afgørelse forstås ved narkotika:

a) alle naturlige eller syntetiske stoffer, der er nævnt i bilag I eller II til De Forenede Nationers enkeltkonvention angående narkotiske midler fra 1961 og samme konvention som ændret ved protokollen fra 1972

b) alle stoffer, der er nævnt i de reviderede bilag I, II, III og IV til De Forenede Nationers konvention om psykotrope stoffer fra 1971

c) alle stoffer, der er omfattet af de afgørelser, der er truffet eller skal træffes i medfør af artikel 5 i Rådets fælles aktion 97/396/RIA af 16. juni 1997 vedrørende udveksling af oplysninger, risikovurdering og kontrol med nye former for syntetisk narkotika(3).

Artikel 3

Nationale kontaktpunkter

1. Hver enkelt medlemsstat udpeger et nationalt kontaktpunkt med henblik på gennemførelse af denne afgørelse.

2. Oplysninger om de udpegede nationale kontaktpunkter samt senere ændringer af sådanne oplysninger sendes til Generalsekretariatet for Rådet, som lader oplysningerne offentliggøre i EF-Tidende.

3. De nationale kontaktpunkter er de eneste instanser, som har kompetence til at tillade fremsendelse af prøver i medfør af denne afgørelse.

Artikel 4

Aftaler om fremsendelse af prøver

1. Det nationale kontaktpunkt i den medlemsstat, der har til hensigt at fremsende en prøve, aftaler fremsendelsesmåden med det nationale kontaktpunkt i den medlemsstat, der skal modtage prøven. Med henblik herpå skal de anvende den formular til fremsendelse af udtagne prøver, der er anført i bilaget.

2. Når fremsendelsen af en udtagen prøve indebærer transport gennem en anden medlemsstats område ("berørt medlemsstat"), underretter det nationale kontaktpunkt i den fremsendende medlemsstat det nationale kontaktpunkt i den berørte medlemsstat om den planlagte transport. I denne forbindelse skal enhver berørt medlemsstat modtage en kopi af den behørigt udfyldte prøvefremsendelsesformular.

Artikel 5

Fremsendelsesmåde

1. Den fremsendende og den modtagende medlemsstat aftaler fremsendelsesmåde. Fremsendelsen af prøver skal foregå under tilstrækkelig sikre forhold.

2. Bl.a. følgende fremsendelsesmåder betragtes som tilstrækkelig sikre:

a) transport foretaget af en tjenestemand fra den fremsendende eller fra den modtagende medlemsstat

b) fremsendelse som kurerpost

c) fremsendelse som diplomatpost

d) fremsendelse som anbefalet (ekspres) post.

3. Den behørigt udfyldte prøvefremsendelsesformular, jf. artikel 4, ledsager prøven under hele fremsendelsen.

4. Medlemsstaternes myndigheder må ikke hindre eller standse en forsendelse, der ledsages af en behørigt udfyldt prøvefremsendelsesformular, medmindre der er tvivl om, hvorvidt formularen er lovligt udstedt. Er der tvivl om en formulars lovlighed, kontakter det nationale kontaktpunkt i den medlemsstat, der har standset forsendelsen, så hurtigt som muligt det nationale kontaktpunkt i den medlemsstat, hvor formularen er blevet udfyldt, med henblik på at få situationen afklaret.

5. Er der som fremsendelsesmåde valgt transport foretaget af en tjenestemand fra den fremsendende eller fra den modtagende medlemsstat, må tjenestemanden ikke bære uniform. Den pågældende må heller ikke have nogen operative beføjelser og må ikke udføre andre opgaver i forbindelse med transporten.

Artikel 6

Prøvens art og anvendelse

1. En prøve må ikke overstige den mængde, der er nødvendig for de retslige eller retshåndhævende myndigheder i deres arbejde.

2. Den fremsendende og den modtagende medlemsstat aftaler indbyrdes, hvordan prøven skal anvendes i den modtagende medlemsstat, idet den dog kun må anvendes med henblik på forebyggelse, afsløring, efterforskning og forfølgning af strafbare handlinger.

Artikel 7

Evaluering

1. Der foretages en evaluering af denne afgørelse inden den ...(4).

2. Med henblik på denne evaluering opbevarer de nationale kontaktpunkter i de fremsendende medlemsstater i deres arkiver en kopi af alle prøvefremsendelsesformularer, der er udstedt i mindst de sidste fem år.

Artikel 8

Ikrafttræden

Denne afgørelse har virkning fra den (1. september 2001).

Udfærdiget i ...

På Rådets vegne

Formand

(1) EFT C ...

(2) EFT C ...

(3) EFT L 167 af 25.6.1997, s. 1.

(4) Fem år efter afgørelsens ikrafttræden.

BILAG

PRØVEFREMSENDELSESFORMULAR

A. Det nationale kontaktpunkt, der er ansvarligt for fremsendelsen af prøven

A.1. Betegnelse: ...

A.2. Adresse: ...

A.3. Stempel

A.4. Dato og underskrift: ...

B. Den fremsendende og den modtagende myndighed og påtænkt anvendelse af prøven i den modtagende medlemsstat

B.1. Prøven stammer fra:

B.1.1. Navn: ...

B.1.2. Adresse: ...

B.2. Prøven er bestemt for:

B.2.1. Navn: ...

B.2.2. Adresse: ...

B.3. Prøven skal anvendes til:

a) forebyggelse af strafbare handlinger

b) afsløring af strafbare handlinger

c) efterforskning af strafbare handlinger

d) forfølgning af strafbare handlinger

e) andet.

C. Art og mængde af prøven

C.1. Prøven er af følgende art (angiv nøjagtig sammensætning): ...

C.2. Prøven er fremsendt i følgende mængde (angiv nøjagtig mængde, f.eks. vægt, antal piller mv.): ...

D. Fremsendelsesmåde og fremsendelsesrute

D.1. Følgende fremsendelsesmåde anvendes:

a) transport foretaget af en tjenestemand fra den fremsendende eller fra den modtagende medlemsstat

b) fremsendelse som kurerpost

c) fremsendelse som diplomatpost

d) fremsendelse som anbefalet (ekspres) post

e) anden fremsendelsesmåde (skal specificeres).

D.2. Følgende fremsendelsesrute anvendes (angiv udgangspunkt og bestemmelsessted og generelt den rute, der vil blive fulgt mellem de to punkter): ...

D.3. Hvis en tjenestemand fra den fremsendende eller fra den modtagende medlemsstat står for transporten, angives det påtænkte transportmiddel (tog, bil mv.): ...

D.4. Nationale kontaktpunkter i andre medlemsstater, der skal underrettes i medfør af artikel 4, stk. 2: ...

E. Det nationale kontaktpunkt, der skal modtage prøven

E.1. Betegnelse: ...

E.2. Adresse: ...

E.3. Stempel

E.4. Dato og underskrift: ...